Marit Stiles

Marit Stiles MPP (/ˈmɑːrɪt/ MAR-rit; født 20. september 1969 i St. John's i Newfoundland) er en canadisk politiker som siden 4. februar 2023 er leder for Ontario New Democratic Party (NDP), og opposisjonsleder i provinsen Ontario. Siden 7. juni 2018 er hun medlem av Ontarios parlament (Legislative Assembly of Ontario), innvalgt fra Davenport.

Stiles ble født i Newfoundland og flyttet til Ontario for å studere ved universitetet der. Etter å ha arbeidet en periode som utreder (policy researcher) ble hun ansatt som direktør for strategi og forskning i fagforbundet Alliance of Canadian Cinema, Television and Radio Artists (ACTRA). I 2014 var hun medlem av Toronto District School Board (TDSB). Fra 2016 til 2018 var hun føderal leder for New Democratic Party, et verv hun fratrådte da hun ble innvalgt i Ontarios parlament.

Bakgrunn 
Marit Stiles vokste opp i Long Pond og senere i Logy Bay. Foreldrene hennes var amerikanske, og hadde emigrert fra Pennsylvania til Newfoundland i 1967. De slo seg da ned på et lite gårdsbruk utenfor St. John's. Faren hennes var professor i antropologi ved Memorial University of Newfoundland.

Fornavnet Marit er av norsk opprinnelse, men hun har ikke norsk familiebakgrunn; det var familiens norske venner som inspirerte foreldrene til å gi henne dette navnet. Marit Stiles har en søster som heter Enid, som er veterinær utenfor Montreal.

I 1988 flyttet Stiles til Ontario for å gå på universitetet. Hennes første politiske engasjement var i 1990 da hun drev valgkamp for NDP-politikeren Evelyn Gigantes sammen med Jordan Berger, som hun senere giftet seg med. Etter å tatt bachelorgraden i statsvitenskap ved Carleton University i 1992, ble hun ansatt i staben til parlamentsmedlem Gilles Bisson. I 1995 arbeidet hun for Canadian Policy Research Networks, og fra 1998 til 2004 som utreder for det føderale NDP-kontoret i Ontario. I 2005 ble Stiles ansatt i fagforbundet ACTRA i 2005 som direktør for utredninger, strategi og kommunikasjon.

Referanser 

Canadiske politikere
Canadiere født i USA